**ПОСЛОВНИК О РАДУ УПРАВЕ УДРУЖЕЊА НОВИНАРА СРБИЈЕ**

**у мандату 2025 - 2029.**

Члан 1.

Овим Пословником, а у складу са Статутом УНС-а, уређује се начин рада Управе изабране на редовној изборној скупштини 27. маја 2025. године у Београду.

Члан 2.

Седнице Управе су по правилу јавне и у њиховом раду могу присуствовати, без права одлучивања, новинари изван њеног састава, чланови других органа Скупштине УНС, као и новинари и стручњаци позвани на одређене седнице за разматрање појединих тачака дневног реда.

Члан 3.

Седнице сазива и њима председава председник Удружења. У случају спречености председника, седнице сазива и њима председава један од потпредседника.

Члан 4.

Седнице Управе су пуноважне ако њима присуствује већина чланова Управе.

Члан 5.

Управа утврђује Дневни ред, на предлог председавајућег. Чланови Управе могу писаним путем пре седнице или на самој седници предлагати допуну или измену Дневног реда.

Члан 6.

Расправа на седници се може водити само по утврђеном дневном реду.

Члан 7.

Реч у дискусији се може добити по други пут тек пошто сви чланови Управе пријављени за дискусију искористе право дискусије.

О потреби наставка дискусије као и о њеном ограничењу одлучује Управа.

Члан 8.

Председавајући може одузети реч члану Управе који се у дискусији не придржава одредби овог Пословника.

Члан 9.

Одлуке Управе се доносе јавним гласањем.

Изузетно, чланови Управе могу да одлуче да се у појединим случајевима одлуке могу донети и тајним гласањем.

Управа има кворум ако седници присуствује већина чланова, а одлуке су пуноважне ако за њих гласа већина од присутних чланова Управе.

Одлуку о стављању хипотеке на имовину доноси две трећине од укупног броја чланова Управе.

Члан 10.

Сматрају се пуноважним и гласови чланова Управе који због образложене оправдане одсутности не присуствују седници, ако су пре доношења одлуке у писаној форми (са својеручним потписом или преко е-маил-а са личне адресе на званичну мејл адресу УНС-а [press@uns.org.rs](mailto:press@uns.org.rs) ), или преко видео позива дали став (глас) о одређеном питању које се разматра на седници.

Члан 11.

Одлуке о појединим питањима мање важности и када је то неопходно због хитности могу се донети између две седнице већином гласова чланова Управе датих у писаној форми (послатих са личне е-маил адресе) у унапред датом временском року.

О одлукама донетим на начин из става 1 председник је дужан да посебно обавести чланове на првој наредној седници.

Одлуке Управе које су од битне важности за функционисање Удружења, могу се доностити само на унапред заказаним седницама Управе, које по потреби могу бити организоване и преко ЗУМ апликације или друге информатичке платформе, која обезбеђује истовремено видео и тонско присуство и равноправност учешће (предлагање, дискусија и гласање) сваког члана Управе током седнице у реалном времену. Седнице преко ЗУМ апликације се обавезно снимају**. И**зузетно могу бити заказане седнице Управе УНС-а уз обавезно физичко присуство чланова Управе УНС-а.

Члан 12.

На свакој седници Управе води се записник о току седнице (предлози одлука, дискусије, резултати гласања о предложеним одлукама)

Записник са претходне седнице усваја се на првој наредној седници Управе.

Члан 13.

Овај пословник ступа на снагу даном усвајања на седници Управе.

У Београду, 2. јула 2025.

Удружење новинара Србије

председник

Живојин Ракочевић